DA Den Europæiske Unions Tidende L 234/10

KOMMISSIONENS GENNEMFØRELSESAFGØRELSE (EU) 2015/1499

af 3. september 2015

om indrømmelse af en undtagelse, Belgien har anmodet om for regionen Flandern, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget

(meddelt under nummer C(2015) 6058)

(Kun den nederlandske udgave er autentisk)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget (1), særlig bilag III, punkt 2, tredje afsnit, og

ud fra følgende betragtninger:

(1) Hvis den mængde gødning, som en medlemsstat har til hensigt at tilføre pr. hektar hvert år, adskiller sig fra de mængder, der er anført i punkt 2, andet afsnit, første punktum, og i litra a) i samme afsnit, i bilag III til direktiv 91/676/EØF, skal den pågældende mængde fastsættes således, at den ikke hindrer opfyldelsen af de formål, der er angivet i samme direktivs artikel 1, og der skal ligge objektive kriterier til grund herfor, f.eks. — som i det foreliggende tilfælde — lang vækstsæson og afgrøder, der optager meget kvælstof.

(2) Kommissionen vedtog den 29. juli 2011 gennemførelsesafgørelse 2011/489/EU (2), hvorved Belgien kan tillade, at der i regionen Flandern på visse betingelser tilføres op til 250 kg kvælstof pr. hektar pr. år fra husdyrgødning på parceller med græsarealer og majs, der er udlagt med græs, med slået græs efterfulgt af majs og med slået rug efterfulgt af majs og op til 200 kg kvælstof pr. hektar årligt fra husdyrgødning på marker med vinterhvede eller triticale efterfulgt af en efterafgrøde samt sukker- eller foderroer.

(3) Den ved gennemførelsesafgørelse 2011/489/EU indrømmede undtagelse vedrørte ca. 2 970 landbrugere og 82 820 ha jord og udløb den 31. december 2014.

(4) Den 7. april 2015 anmodede Belgien Kommissionen om en fornyelse af undtagelsen i henhold til punkt 2, tredje afsnit, i bilag III til direktiv 91/676/EØF for regionen Flandern.

(5) Anmodningen vedrører Belgiens hensigt om at tillade, at der i Flandern på særlige bedrifter tilføres op til 250 kg kvælstof pr. hektar pr. år fra gødning fra græssende husdyr og behandlet svinegødning på marker med græs, græs blandet med kløver, majsmarker udlagt med græs og marker med slået græs eller slået rug efterfulgt af majs og op til 200 kg kvælstof pr. hektar pr. år fra husdyrgødning og behandlet svinegødning på marker med vinterhvede eller triticale efterfulgt af efterafgrøder og på marker med roer.

(6) Ifølge oplysninger fra de belgiske myndigheder i forbindelse med den undtagelse, der er indrømmet ved gennemførelsesafgørelse 2011/489/EU, har undtagelsen ikke medført nogen forringelse af vandkvaliteten. Kommissionens rapport til Rådet og Europa-Parlamentet om gennemførelsen af direktiv 91/676/EØF om beskyttelse af vand mod forurening forårsaget af nitrater, der stammer fra landbruget, bygger på medlemsstaternes rapporter for perioden 2008-2011 (3) og viser, at ca. 78 % af overvågningsstederne i regionen Flandern har gennemsnitlige nitratkoncentrationer i grundvandet på under 50 mg/l, og at 63 % af overvågningsstederne har gennemsnitlige nitratkoncentrationer i grundvandet på under 25 mg/l. Overvågningsdataene viser en faldende tendens i grundvandets nitratindhold sammenholdt med den foregående rapporteringsperiode (2004-2007). Hvad overfladevand angår, har 93 % af overvågningsstederne gennemsnitlige nitratkoncentrationer på under 50 mg/l, og 70 % af overvågningsstederne gennemsnitlige nitratkoncentrationer på under 25 mg/l. Flertallet af overvågningsstederne for overfladevand viser en faldende nitratkoncentration. I rapporteringsperioden 2008-2011 blev omkring 80 % af floderne og alle overgangsvande klassificeret som enten eutrofiske eller hypertrofiske.

(7) Flandern har fastsat følgende vandkvalitetsmål, som skal nås i løbet af handlingsprogrammets løbetid 2015-2018. For overfladevand vil en koncentration under 50 mg nitrat pr. liter være nået i 95 % af overvågningspunkterne i netværket til overvågning af landbruget, og for højtliggende grundvand, hvor genetableringen foregår langsommere, skal den gennemsnitlige nitratkoncentration falde med 20 % set i forhold til gennemsnitsniveauet i 2010, der var på 40 mg nitrat pr. liter; i hydrogeologiske homogene zoner, hvor nitratkoncentrationerne i højtliggende grundvand i gennemsnit er højere end 50 mg nitrat pr. liter, skal gennemsnitskoncentrationen falde med 5 mg nitrat pr. liter.

(8) For at nå disse mål har Flandern indført et skrappere handlingsprogram for perioden 2015-2018. Strategien vil blive taget op til genovervejelse i slutningen af vinteren 2016-2017, og på baggrund heraf vil der eventuelt blive truffet skrappere foranstaltninger for at sikre, at de fastsatte vandkvalitetsmål nås. Lovgivningen til gennemførelse af direktiv 91/676/EØF i regionen Flandern, »Dekret om beskyttelse af vand mod forurening forårsaget af nitrater, der stammer fra landbruget« (4) (i det følgende benævnt »gødningsdekretet«), er blevet ændret (5) i overensstemmelse med handlingsprogrammet for perioden 2015-2018 den 12. juni 2015 og gælder sammen med denne afgørelse.

(9) Gødningsdekretet gælder for hele regionen Flandern.

(10) Gødningsdekretet indeholder øvre grænser for tilførsel af både kvælstof og fosfor.

(11) Det fremgår af den dokumentation, som Belgien har forelagt vedrørende regionen Flandern, at den foreslåede mængde på henholdsvis 250 og 200 kg kvælstof pr. hektar pr. år fra husdyrgødning er begrundet ud fra objektive kriterier som f.eks. lange vækstsæsoner og afgrøder, der optager meget kvælstof.

(12) De data, der var indsendt af Belgien vedrørende regionen Flandern i perioden 2008-2011, viser en stigning i antallet af svin på 4,4 % sammenlignet med perioden 2004-2007. De seneste tilgængelige tal for 2012 og 2013 viser en mere moderat stigning i antallet af svin på 2,6 %. Antallet af fjerkræ viser et fald på 13,2 % fra 2004 til 2008, efterfulgt af en stigning på 20,8 %. Mængden af kvæg forblev uændret. For at undgå, at anvendelsen af den anmodede undtagelse fører til øget husdyrhold, bør de kompetente myndigheder sikre begrænsning af det antal husdyr, der må holdes på hver bedrift (rettigheder for næringsstofudledning) i regionen Flandern i overensstemmelse med de bestemmelser, der er fastsat i gødningsdekretet.

(13) Anvendelsen af kvælstof fra husdyrgødning i perioden 2008-2011 viste et fald på 15 % i forhold til perioden 2004-2007. I løbet af det tredje handlingsprogram (2007-2010) stagnerede anvendelsen af kvælstof fra husdyrgødning med omkring 101 000 ton pr. år. I løbet af det fjerde handlingsprogram blev der observeret et yderligere fald i anvendelsen af kvælstof fra husdyrgødning, på 94 500 ton i 2013. I rapporteringsperioden 2008-2011 viste anvendelsen af mineralsk kvælstof en stigning på 4 % sammenlignet med perioden 2004-2007. De senest tilgængelige data for 2012 og 2013 viser, at anvendelsen af uorganisk kvælstof er ved at blive stabiliseret til 39 000 ton.

(14) Efter at anmodningen er gennemgået, kan det overvejes, om de foreslåede mængder på henholdsvis 250 og 200 kg kvælstof pr. hektar pr. år fra gødning fra græssende husdyr og behandlet svinegødning ikke vil være til hinder for, at målene i direktiv 91/676/EØF kan nås, forudsat at visse strengere krav, som gælder ud over de skrappere foranstaltninger, der træffes i handlingsprogrammet for 2015-2018, opfyldes.

(15) I Europa-Parlamentets og Rådets direktiv 2000/60/EF (6) gives der mulighed for en omfattende tilgang på tværs af grænserne til beskyttelse af vand i områder omkring flodbassiner med det formål at opnå en god tilstand i Europas vandområder senest i 2015. En nedbringelse af næringsstofindholdet er en integrerende del af dette mål. Indrømmelse af en undtagelse i nærværende afgørelse indskrænker ikke anvendelsen af bestemmelserne i direktiv 2000/60/EF og udelukker ikke, at der kan blive behov for yderligere foranstaltninger for at opfylde forpligtelser, som er et resultat deraf.

(16) I Europa-Parlamentets og Rådets direktiv 2007/2/EF (7) fastsættes de generelle regler med henblik på at opbygge en infrastruktur for geografisk information i EU til brug for EU's miljøpolitik og for politikker eller aktiviteter, der kan få konsekvenser for miljøet. Den geografiske information, der indsamles i forbindelse med denne afgørelse, bør i de relevante tilfælde være i overensstemmelse med bestemmelserne i nævnte direktiv. For at mindske den administrative byrde og forbedre sammenhængen af data bør Belgien ved indsamlingen af de nødvendige data i henhold til denne afgørelse, hvor det er relevant, gøre brug af de oplysninger, der genereres i det integrerede forvaltnings- og kontrolsystem, der er oprettet i henhold til kapitel II i afsnit V i Europa-Parlamentets og Rådets forordning (EU) nr. 1306/2013 (8).

(17) Foranstaltningerne i denne afgørelse er i overensstemmelse med udtalelse fra Nitratkomitéen, der er nedsat ved artikel 9 i direktiv 91/676/EØF —

VEDTAGET DENNE AFGØRELSE:

Artikel 1

Den undtagelse, som Belgien har anmodet om for regionen Flandern, med henblik på at tillade en større mængde husdyrgødning end den, der er anført i punkt 2, andet afsnit, første punktum, og i litra a), i bilag III til direktiv 91/676/EØF, indrømmes på de betingelser, der er fastlagt i artikel 4 og 12.

Artikel 2

Anvendelsesområde

Denne afgørelse gælder på individuel basis for de af en bedrifts marker, hvor der er afgrøder, der optager meget kvælstof og har en lang vækstsæson, og på de betingelser, der er fastlagt i artikel 4-7.

Artikel 3

Definitioner

I denne afgørelse forstås ved:

a) »bedrift«: landbrugsbedrifter med eller uden husdyr

b) »mark«: individuelle marker eller klynge af marker, der er homogene, hvad angår afgrøder, jordtype og gødningspraksis

c) »græsareal«: permanente eller midlertidige græsarealer (generelt betyder midlertidig mindre end fire år)

d) »afgrøder, der optager meget kvælstof og har lang vækstsæson«:

i) græsarealer

ii) græsarealer med mindre end 50 % kløver

iii) majs udlagt med græs, før eller efter høst, hvor græsset slås og fjernes fra marken og derved fungerer som efterafgrøde

iv) slået græs eller slået rug efterfulgt af majs

v) vinterhvede eller tricitale efterfulgt af en efterafgrøde

vi) sukker- eller foderroer

e) »græssende husdyr«: kvæg (undtagen fedekalve), får, geder og heste

f) »gødningsbehandling«: den behandling, hvor svinegødning deles i to fraktioner, en fast og en flydende, og som foretages for at forbedre tilførslen til jorden og udnyttelsen af kvælstof og fosfor

g) »behandlet gødning«: den flydende fraktion fra gødningsbehandling

h) »gylle med lavt kvælstof- og fosforindhold«: behandlet gødning med et maksimalt indhold af kvælstof på 1 kg pr. ton gylle og et maksimalt indhold af fosfor på 1 kg pr. ton gylle

i) »jordbundsprofil«: jordlaget under jordoverfladen ned til en dybde af 0,90 m, medmindre det gennemsnitlige højestliggende grundvandsniveau ligger højere; i så fald består jordbundsprofilen af jordlaget ned til gennemsnittet af det højestliggende grundvandsniveau.

Artikel 4

Årlig ansøgning og forpligtelse

1. Landbrugere, som ønsker en undtagelse i medfør af denne afgørelse, skal indgive en ansøgning til de kompetente myndigheder hvert år senest den 15. februar. For 2015 skal den årlige ansøgning indgives senest den 31. juli.

2. Sammen med den årlige ansøgning, der er omhandlet i stk. 1, forpligter landbrugerne sig skriftligt til at opfylde betingelserne i artikel 5, 6 og 7.

Artikel 5

Gødningsbehandling

1. De kompetente myndigheder skal sikre, at den faste fraktion fra gødningsbehandlingen leveres til autoriserede genvindingscentre, således at lugte og andre udledninger mindskes, de landbrugsmæssige og hygiejniske egenskaber forbedres, håndteringen lettes, og udnyttelsen af kvælstof og fosfat forbedres.

2. Landbrugere, der er omfattet af undtagelsen, og som udfører gødningsbehandling, skal hvert år sende oplysninger til de kompetente myndigheder om den mængde gødning, der er sendt til behandling, mængden af den faste fraktion og den behandlede gødning og deres bestemmelsessted samt indholdet af kvælstof og fosfor.

3. De kompetente myndigheder fastsætter og opdaterer regelmæssigt de vedtagne metodologier til vurdering af sammensætningen af behandlet gødning, variationer i sammensætningen og behandlingseffektiviteten for hver af de bedrifter, der er omfattet af en individuel undtagelse.

4. De kompetente myndigheder skal sikre, at ammoniak og andre udledninger fra gødningsbehandling opsamles og behandles på en sådan måde, at miljøpåvirkning og gener mindskes for de anlæg, hvor der opstår højere udledninger end referencesituationen (opbevaring og udbringning af rå husdyrgødning).

I den forbindelse skal de kompetente myndigheder sikre, at der udarbejdes en oversigt over anlæg, hvor der kræves behandling af udledningen, og at den opdateres regelmæssigt.

Artikel 6

Tilførsel af husdyrgødning og andre gødningsstoffer

1. Med forbehold af betingelserne i stk. 2 til 12 må mængden af husdyrgødning fra græssende husdyr, behandlet gødning og gylle med lavt kvælstof- og fosfatindhold, som hvert år tilføres marker, der er omfattet af en undtagelse, herunder gødning fra dyrene selv, ikke overstige følgende værdier:

a) 250 kg kvælstof pr. hektar pr. år på marker, hvor der dyrkes: i) græs og majs udlagt med græs ii) slået græs efterfulgt af majs iii) slået rug efterfulgt af majs iv) græsarealer med mindre end 50 % kløver.

b) 200 kg kvælstof pr. hektar pr. år på marker, hvor der dyrkes: i) vinterhvede efterfulgt af en efterafgrøde ii) tricitale efterfulgt af en efterafgrøde iii) sukker- eller foderroer.

2. Behandlet gødning, der ikke er gylle med lavt kvælstof- og fosfatindhold, må kun tilføres marker, der er omfattet af en undtagelse, hvis den har et kvælstof/fosfatforhold (N/P2O5) på mindst 3,3.

3. Tilførslen af gylle med lavt kvælstof- og fosfatindhold er begrænset til højst 15 ton pr. hektar.

4. Den samlede kvælstof- og fosfattilførsel skal opfylde den pågældende afgrødes næringsstofbehov, og der skal tages hensyn til næringsstoftilførslen fra jorden og den øgede tilgængelighed af gødningskvælstof som følge af behandling. Under ingen omstændigheder må den, uanset afgrøde, overstige de maksimale tilførselsstandarder for fosfat og kvælstof, der er fastsat i handlingsprogrammet.

5. Der må ikke benyttes fosfat fra kunstgødning på marker omfattet af en undtagelse.

6. Der udarbejdes for hver bedrift en gødningsplan for hele dens areal, som beskriver sædskifteplanerne og den påtænkte tilførsel af husdyrgødning og kvælstof- og fosfatgødning. Planen skal foreligge på bedriften hvert år senest den 15. februar.

Gødningsplanen skal omfatte følgende:

a) antallet af husdyr og en beskrivelse af opstaldnings- og oplagringssystemerne, herunder oplagringskapaciteten (volumen), for husdyrgødning

b) en beregning af kvælstof- og fosformængden i bedriftens husdyrgødning (minus tab ved opstaldning og oplagring)

c) beskrivelse af gødningsbehandlingen og forventede kendetegn for den behandlede gødning

d) mængde og type af husdyrgødning, som leveres uden for eller modtages på bedriften og dens kendetegn

e) sædskifteplan og arealstørrelse for marker med afgrøder med stort kvælstofbehov og lang vækstsæson og marker med andre afgrøder

f) afgrødernes forventede kvælstof- og fosforbehov for hver mark

g) en beregning af det kvælstof og fosfor, der tilføres med gødning for hver mark

h) en beregning af det kvælstof og fosfor, der tilføres med kunstgødning eller andre gødningsstoffer for hver mark.

i) beregninger til vurdering af overholdelsen af anvendelsesstandarderne for kvælstof og fosfor.

Gødningsplanerne revideres senest syv dage efter enhver ændring i landbrugsdriften for at sikre overensstemmelse mellem planerne og den faktiske landbrugsdrift.

7. Hver bedrift fører gødningsregnskaber. Der sendes regnskaber for hvert år til den kompetente myndighed senest den 15. marts det følgende år.

8. Gødningsregnskabet skal indeholde følgende:

a) afgrødeareal

b) antal og type husdyr

c) gødningsmængde produceret pr. dyr

d) mængden af gødning, der importeres af bedriften

e) mængden af husdyrgødning, som eksporteres fra bedriften, og modtagerne.

9. Der skal foreligge resultater af kvælstof- og fosforanalyse af jorden for hver bedrift, der omfattes af undtagelsen.

Der foretages prøveudtagning og analyse senest den 31. maj og mindst en gang hvert fjerde år for fosfor og for kvælstof for hvert af bedriftens homogene områder med hensyn til sædskifte og jordegenskaber.

Der foretages mindst én analyse for hver fem hektar landbrugsjord.

10. Der foretages måling af nitratkoncentrationen i jordbundsprofilen hvert efterår og senest den 15. november på mindst 6 % af alle marker, der er omfattet af en undtagelse, og 1 % af de øvrige marker, som benyttes af bedrifter, der er omfattet af en undtagelse, på en sådan måde, at mindst 85 % af disse bedrifter er involveret. For hver 2 hektar landbrugsjord kræves der mindst tre prøver, der repræsenterer tre forskellige jordlag inden for jordbundsprofilen.

11. Gødning, behandlet gødning eller gylle med lavt kvælstof- og fosfatindhold med et samlet kvælstofindhold, som er højere end 0,60 kg kvælstof pr. ton, kunstgødning og andre gødningsstoffer må ikke spredes ud på marker, der er omfattet af en undtagelse, mellem den 1. september og den 15. februar det følgende år.

12. Mindst to tredjedele af kvælstofmængden fra husdyrgødning, med undtagelse af kvælstof fra gødning fra græssende husdyr, tilføres før den 1. juni hvert år.

Artikel 7

Arealforvaltning

Landbrugere, der er omfattet af en individuel undtagelse, iværksætter følgende foranstaltninger:

a) græsarealer pløjes om foråret for alle jordbundstyper undtagen lerjord

b) græsarealer på lerjord pløjes inden 15. september

c) på græsarealer på marker, der er omfattet af en undtagelse, må der hverken forekomme såede bælgplanter eller andre kvælstoffikserende planter. Denne bestemmelse gælder dog ikke for græsarealer med mindre end 50 % kløver

d) en afgrøde med stort kvælstofbehov sås senest to uger efter pløjning af græs, og der må ikke tilføres gødning det år, hvor permanente græsarealer pløjes

e) efterafgrøder sås senest to uger efter høst af vinterhvede og senest den 10. september

f) efterafgrøder må ikke pløjes ned før den 15. februar for at sikre permanent plantedække af dyrkningsarealet for at genvinde efterårstab af nitrater i jordlagene og begrænse vintertab.

Artikel 8

Andre foranstaltninger

De kompetente myndigheder sikrer, at undtagelser, der gives for tilførslen af behandlet gødning, er forenelige med de autoriserede anlægs kapacitet til gødningsbehandling og behandlingen af den faste fraktion.

Denne undtagelse gælder uden at indskrænke gennemførelsen af de foranstaltninger, der er nødvendige for at efterkomme Unionens øvrige miljølovgivning.

Artikel 9

Foranstaltninger vedrørende produktion og transport af gødning

1. De kompetente myndigheder sikrer, at antallet af husdyr, der må holdes i hver bedrift (rettigheder for næringsstofudledning) i regionen Flandern, begrænses til, hvad der er fastsat i bestemmelserne i gødningsdekretet.

2. De kompetente myndigheder sikrer, at transport af gødning med autoriserede transportører registreres ved hjælp af geografiske lokaliseringssystemer for al transport.

3. De kompetente myndigheder sikrer, at gødningssammensætningen, hvad angår kvælstof- og fosforkoncentrationer, kontrolleres før hver transport. Gødningsprøver analyseres af godkendte laboratorier, og analysens resultater sendes til de kompetente myndigheder og til den landbruger, der skal modtage gødningen.

4. De kompetente myndigheder sikrer, at transporten ledsages af et dokument med angivelse af den transporterede mængde gødning og dets kvælstof- og fosforindhold.

Artikel 10

Overvågning

1. Den kompetente myndighed sørger for, at der udarbejdes kort, som opdateres hvert år, og som viser andelen af bedrifter, antallet af marker, andelen af husdyr, andelen af landbrugsarealer og den lokale arealanvendelse, der er omfattet af en individuel undtagelse, for hver kommune.

Oplysninger om sædskifte og landbrugsmetoder, der er omfattet af en undtagelse, indsamles og opdateres hvert år af den kompetente myndighed.

2. Det netværk for prøveudtagning af overfladevand og højtliggende grundvand, som er omhandlet i artikel 10, stk. 2, i Kommissionens beslutning 2008/64/EF (9), opretholdes med henblik på at vurdere undtagelsens virkninger på vandkvaliteten. Overvågningsnettet omfatter målinger af nitrat og fosfat i floder, der løber ud i Nordsøen. Antallet af oprindelige overvågningssteder må ikke reduceres, og stedernes beliggenhed må ikke ændres i denne afgørelses anvendelsesperiode.

3. Der foretages en skærpet overvågning i afvandingsområder med landbrug på sandjord.

4. Overvågningsstederne, der svarer til mindst 150 bedrifter, og som er etableret i medfør af beslutning 2008/64/EF, opretholdes med henblik på at tilvejebringe oplysninger om kvælstof- og fosforkoncentrationen i jordvand, om uorganisk kvælstof i jordbundsprofilen og de dertil hørende kvælstof- og fosfortab gennem rodzonen til grundvandet og om kvælstof- og fosfortab ved afstrømning på og under overfladen, både på steder med en undtagelse og på steder uden en undtagelse.

Overvågningsstederne skal dække de vigtigste jordtyper (lerjord, lerblandet, sandet og løs jord), gødningspraksis og afgrøder.

Sammensætningen af overvågningsnettet ændres ikke i den periode, hvor denne afgørelse finder anvendelse.

5. Der skal ved undersøgelser og løbende næringsstofanalyser tilvejebringes data om lokal arealanvendelse, sædskifte og landbrugsdriften på bedrifter, som er omfattet af individuelle undtagelser.

Disse data kan anvendes til modelbaserede beregninger af omfanget af nitratudvaskning og fosfortab fra marker, hvor der tilføres op til 250 kg eller 200 kg kvælstof pr. hektar pr. år i form af gødning fra græssende husdyr og behandlet svinegødning.

6. Overvågningsnettet vedrørende højtliggende grundvand, jordvand, drænvand og vandløb på bedrifter, der indgår i overvågningsnettet, skal tilvejebringe data om nitrat- og fosforkoncentrationen i det vand, der bevæger sig fra rodzonen til grundvandet og overfladevandet.

Artikel 11

Verifikation

1. Alle ansøgninger om en undtagelse skal indgives til de kompetente myndigheder til administrativ kontrol. Hvor kontrollen viser, at betingelserne i artikel 5, 6 og 7 ikke er opfyldt, informeres ansøgeren herom. I så fald anses ansøgningen for at være afvist.

2. De kompetente myndigheder etablerer et markinspektionsprogram på grundlag af risikoanalyser, resultaterne af tidligere års kontrolbesøg og resultaterne af almene stikprøvekontroller af lovgivning til gennemførelse af direktiv 91/676/EØF.

Markinspektionerne skal dække mindst 7 % af de bedrifter, der er omfattet af en individuel undtagelse, idet overholdelsen af bestemmelserne i artikel 5, 6 og 7 kontrolleres. Hvis verifikationen peger på manglende overensstemmelse, underrettes landbrugeren herom. I så fald anses en anmodning om undtagelse i det følgende år for at være afvist.

3. Resultaterne af de målinger, der henvises til i artikel 6, stk. 9, kontrolleres. Hvis verifikationen peger på manglende overensstemmelse, herunder at basistærskelen, som defineret i gødningsdekretet, er overskredet, underrettes landbrugeren herom, og en ansøgning om undtagelse for det følgende år for marken eller markerne afvises.

4. De kompetente myndigheder sikrer kontrol på stedet af mindst 2 % af gødningstransporterne på baggrund af en risikovurdering og resultaterne af den administrative kontrol i stk. 1.

Kontrollen omfatter verifikation af, at forpligtelserne til at opnå godkendelse, kontrol af ledsagedokumenter, verifikation af gødningens oprindelse og bestemmelsessted og udtagning af en prøve af den transporterede gødning, er opfyldt.

Der kan foretages prøveudtagning af gødningen under lastning, hvor det er relevant, ved hjælp af automatiske prøveudtagere til gødning, der er monteret på køretøjerne.

Gødningsprøverne analyseres af laboratorier, der er godkendt af de kompetente myndigheder, og analysens resultater sendes til den landbruger, der leverer gødningen, og til den landbruger, der modtager gødningen.

5. De kompetente myndigheder tildeles de beføjelser og midler, der er nødvendige for at verificere, om der er overensstemmelse med den undtagelse, der er indrømmet med denne afgørelse.

Artikel 12

Rapportering

1. De kompetente myndigheder forelægger hvert år senest den 30. juni en rapport med følgende oplysninger:

a) kort, som viser andelen af bedrifter, andelen af husdyr, andelen af landbrugsarealer og lokal arealanvendelse, samt oplysninger om sædskifte og landbrugsmetoder på bedrifter, der er omfattet af en undtagelse, jf. artikel 10, stk. 1

b) resultaterne af vandovervågningen, herunder oplysninger om tendenserne i vandkvaliteten for grundvand, overfladevand og vand, der løber ud i Nordsøen, samt undtagelsens påvirkning af vandkvaliteten, jf. artikel 10, stk. 2

c) en vurdering af nitratrester i jordprofilen om efteråret for marker, der er omfattet af en undtagelse, og en sammenligning med oplysninger om og tendenser for nitratrester på marker, der ikke er omfattet af en undtagelse, med lignende sædskifte. Marker, der ikke er omfattet af en undtagelse, bør omfatte marker, der ikke er omfattet af en undtagelse, på bedrifter, der har fået bevilget en undtagelse, og marker på andre bedrifter

d) oplysninger om nitrat- og fosforkoncentrationen i vand, der bevæger sig fra rodzonen til grundvandet og overfladevandet, jf. artikel 10, stk. 6, og resultaterne af den mere intensive vandovervågning i forbindelse med landbrugsarealer på sandjord, jf. artikel 10, stk. 3

e) resultaterne af undersøgelserne af lokal arealanvendelse, sædskifte og landbrugsdriften og resultaterne af modelbaserede beregninger af størrelsesordenen af nitrat- og fosfortab på bedrifter, der er omfattet af en individuel undtagelse, jf. artikel 10, stk. 5

f) en vurdering af implementeringen af undtagelsesbetingelserne på basis af kontrolbesøg på bedrifter og på marker samt kontrol af gødningstransport og oplysninger om bedrifter, der ikke har overholdt betingelserne, på basis af resultaterne af den administrative kontrol og markinspektioner

g) oplysninger om gødningsbehandling, herunder videre behandling og anvendelse af faste fraktioner, og detaljerede oplysninger om behandlingssystemernes kendetegn og effektivitet samt sammensætningen af den behandlede gødning

h) oplysninger om antallet af bedrifter, der har fået en undtagelse, og marker, der er omfattet af en undtagelse, hvor der er blevet tilført gødning og gylle med lavt kvælstof- og fosfatindhold samt mængden heraf

i) metoderne til vurdering af sammensætningen af behandlet gødning, variationerne i sammensætningen og behandlingseffektiviteten for hver bedrift, der er omfattet af en individuel undtagelse, jf. artikel 5, stk. 3

j) fortegnelse over anlæg til gødningsbehandling, jf. artikel 5, stk. 4

k) et resumé og en evaluering af data fra overvågningsstederne, jf. artikel 10, stk. 4.

l) gødningsdata for alle bedrifter, der er omfattet af en individuel undtagelse, herunder oplysninger om udbytter og jordtyper

m) tendenser i antallet af dyr i hver husdyrkategori i Flandern og på bedrifter, der er omfattet af en undtagelse.

Geodataene i rapporten skal i de relevante tilfælde opfylde bestemmelserne i direktiv 2007/2/EF. Belgien skal i det relevante omfang gøre brug af de oplysninger, der genereres i det integrerede forvaltnings- og kontrolsystem, der er oprettet i medfør af afsnit V, kapitel II, i forordning (EU) nr. 1306/2013.

Artikel 13

Ansøgningens løbetid

Denne afgørelse udløber den 31. december 2018.

Artikel 14

Adressat

Denne afgørelse er rettet til Kongeriget Belgien.

Udfærdiget i Bruxelles, den 3. september 2015. På Kommissionens vegne Karmenu VELLA Medlem af Kommissionen

(1) EFT L 375 af 31.12.1991, s. 1.

(2) Kommissionens gennemførelsesafgørelse 2011/489/EU af 29. juli 2011 om indrømmelse af en undtagelse, Belgien har anmodet om for regionen Flandern, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (EUT L 200 af 3.8.2011, s. 23).

(3) Fireårig rapport inden for rammerne af nitratdirektivet (91/676/EØF) for den flamske region, K. Desimpelaere, E. Lesage — Vlaamse Landmaatschappij, R. Eppinger, H. Maeckelberghe, K. Van Hoof — Vlaamse Milieumaatschappij, juni 2012.

(4) Belgisch Staatsblad af 29. december 2006, s. 76368.

(5) Belgisch Staatsblad af 29. juli 2015, s. 47994.

(6) Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger (EFT L 327 af 22.12.2000, s. 1).

(7) Europa-Parlamentets og Rådets direktiv 2007/2/EF af 14. marts 2007 om opbygning af en infrastruktur for geografisk information i Det Europæiske Fællesskab (Inspire) (EUT L 108 af 25.4.2007, s. 1).

(8) Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (EUT L 347 af 20.12.2013, s. 549).

(9) Kommissionens beslutning 2008/64/EF af 21. december 2007 om indrømmelse af en undtagelse, som Belgien har anmodet om for regionen Flandern, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (EUT L 16 af 19.1.2008, s. 28).